钦定古今图书集成/理学汇编/字学典/第147卷 > 《徐炬明事物原始》 > 《笔赋》宋·吴淑
## 钦定古今图书集成/理学汇编/字学典/第147卷 > 《徐炬明事物原始》 > 《笔赋》宋·吴淑

《礼》曰：“士载言，史载笔。”古以为能述事而言，故谓之为
述；又以为能毕举万物之形，亦谓之为毕。故秦谓之
笔，楚谓之聿，而吴谓之不律。若乃漆管绿沈之妙，文
犀象齿之殊，博山为床，错宝为跗，静女尝贻于彤管，
周公曾写于龟书。尔其中山之毫，北宫之制，秦将蒙
恬之造始，官师路扈之精丽，周舍执之而司过，班超
“投之而立事，怒王思而逐蝇，伤盛吉而流涕，惊何晏
而遽失，骇曹公而忽坠”，阮《檄》而曾讶立成，《祢赋》而未
尝停缀。至于湘东三品，春坊四枝，含毫缅邈，搦管徘
徊，杨璇染血而书帛，陶景用荻而画灰，观其染青松
之微烟，奉纤毫之积润，白牙碧镂之奇，鸡距鹿毛之
隽，王充之户牖墙壁，左思之门庭藩溷削荆既自于
任事，捶琴更闻于柳恽。或以作锄耒于词园，或以为
刀槊于文阵。至若赵国秋毫，辽西麟角，锋必九分，管
唯二握。逢陆机而欲焚，过仲宣而见阁。阚泽既自佣
书，安世亦尝持櫜，枕中而每欲传方。荐下而还闻辟
恶，郑译假润以为辞。曹褒怀铅而嗜学，僧虔晦迹而
见容，卜商括囊于则削。若夫陆倕授之于幼玚，郭璞
取之于江淹。白云先生以鼠须而传法，晋陵太守谓
牙管之伤廉。至于“上刚下柔”之名，三束五重之美，梦
大手于词臣，表赤心于史氏。给相如而赋《游猎》，供荀
悦而成《汉纪》。蔡琰求之而写书，王隐授之而修史，眊
白见识于辛毗。“缥，尝闻于夫子。”别有点高洋而作
主，赐浑瑊而录功，太初有不畜之慎，欧阳有不择之
工，至有宝胡卢而弥珍，却琉璃而若重，婕妤折之而
尚存，郑灼削之而更用，颜裴则灸以课薪，智永则瘗
而作冢。亦闻采彼龙籦，截兹箘簬，痛颉为嘉，悬蒸有
度。清丽识传元之铭，赡逸仰稽含之赋，行本明佩刀
之职，公权陈正心之喻，“讶大蝇集于苻坚，小蛇衔于
管辂。仲将留神于制作，稚恭见求而靳固。传毛颖于
韩公，目毫锥于白傅。逸少惊入木之七分，仲尼止获
麟之一句。”斯濡翰之为用，诚词家之急务也。